钦定古今图书集成/明伦汇编/家范典/第108卷 > 明徐三重明善全编 > 《常春堂记》明·罗伦
## 钦定古今图书集成/明伦汇编/家范典/第108卷 > 明徐三重明善全编 > 《常春堂记》明·罗伦

外父云岩翁与其弟与言、与庄，为堂于南园曰“常春”，
命子婿罗伦记之。伦适与客过其堂焉。方严冬也，风
觱发而气栗烈，冰柱挂檐，雪花如手。坐良久，足麻木，
齿牙下上指僵袖外，不得屈伸。客笑曰：“今日之春何
在乎？常如何也？”指酒壶曰：“春在此乎？非也。”巡檐索梅
花，笑曰：“五春在此乎？”非也。二物虽可名春，非春之常“也。
夫天地之化，燠而为春，热而为夏，凉而为秋，寒而为
冬。方其至也，推之而不可拒，及其去也，执之而不可
留。雨生于云，水生于山，云与山不得而有也。春生于
天，天且不得而有之，而人欲有之以为常，不亦惑欤？”
伦曰：“是非客所知也。夫春在天为元，在人为仁，仁固
春之为也。《邵子》曰：‘收天下春归之肝肺’。”是春形于身
则睟面盎背，形于家则父子慈孝，兄弟友让，夫妇唱
随，即其人入其室，如在春风中矣。皋、夔、稷、契得之，为
唐、虞之春；伊、傅、周、召得之，为三代之春；孔子得之，为
万世之春。当时弟子得之，浴沂咏归，亦为圣人之所与。自是千有馀岁，周子春于濂溪，明道春于河南。夫
是春也，得于天而有于我，是固所以为常也。翁兄弟
垂白嬉怡群从，朝夕奉觞和颜，是亦所以为常。欤！翁
老矣，翁之子孙收是春于身，未用春于家，用则春天
下进，进乎周程皋夔之域，而后可以为常也。翁字与
仁，兄弟五人；与廉、与爵，已亡云。